निर्दोषों की रिहाई के लिए काम करने वाले संगठन ‘रिहाई मंच’ के महासचिव राजीव यादव के अनुसार खुफिया एजेंसियों का आईएसआईएस के नाम पर वर्तमान अभियान साम्प्रदायिक आधार पर चलाया जा रहा है। उन्होंने आरोप लगाया कि देशभर में गाय, मांस, लव जिहाद आदि के नाम पर भीड़ लोगों को मार डालती है, ट्रेनों में दाढ़ी, बुरका देख कर हमले किए जाते हैं। एजेंसियों को अच्छी तरह मालूम है कि ऐसे लोग किस संगठन और पार्टी से जुड़े हुए हैं उनको ‘रेडिक्लाइज़’ होना नहीं कहा जाता। दूसरी तरफ अगर कोई मुसलमान केवल इतना कह देता है कि देश में हालात बहुत खराब होते जा रहे हैं इसके लिए कुछ किया जाना चाहिए तो उसे रेडिक्लाइज़्ड या गुमराह मान लिया जाता है और हमारी एजेंसियां गुमराह नौजवानों के सुधार का प्रचार कर के उस पर पुष्टि की मुहर भी लगाने का काम करती हैं।